Helle Thorning-Schmidt er tavs som graven om sit engagement i skattely med tidligere OW Bunker-formand

Efterlysning: Hvor er Helle?

Ekstra Bladet har i en hel uge adskillige gange forgæves forsøgt at få Helle Thorning-Schmidt i tale om sine forbindelser til skattely efter sin udnævnelse til særlig FN-skattejæger.

Den tidligere S-formand har i det hele taget været tavs som graven, hvad angår den nye stilling. Og Thorning har fortsat ikke sagt et pip efter Ekstra Bladets afsløringer af hendes forbindelser til skattely.

Men der er liv i hende på Instagram.

Helle Thorning-Schmidt har de seneste dage været særdeles aktiv på det sociale billedmedie, hvor hun torsdag i sidste uge eksempelvis lagde et billede op af nogle skræppende gæs. Hun har også informeret sine følgere om, at hun har optaget en podcast med komiker-parret Fritz og Poul, samt lagt en selfie op med forfatteren Sara Omar.

Den tidligere statsminister deltog også i DR's 'Danmarks Indsamling' lørdag aften.

Her sad hun bl.a. bænket med de to andre eks-statsministre, Lars Løkke Rasmussen og Anders Fogh.

Senest har hun onsdag i denne uge lagt en video på sin Instagram-'story', hvor hun var fanget i securitykøen i Københavns Lufthavn under gårsdagens strejke.

Men Ekstra Bladet kommunikerer hun ikke med.

Ekstra Bladet har adskillige gange forsøgt at kontakte Helle Thorning-Schmidt via både Socialdemokratiet og Udenrigsministeriet, der offentliggjorde den nye FN-stilling. Ekstra Bladet har ligeledes kontaktet de selskaber, hvor Thorning sidder i bestyrelsen, ligesom vi har sendt adskillige mails. Intet er blevet besvaret.

Et af de selskaber er SafeLane Global, et minerydningsselskab, der nu er placeret i skattely i østaten Jersey.

Selskabet er ejet af kapitalfonden Solix, der har den tidligere OW Bunker-formand Denis Viet-Jacobsen som direktør.

Herunder kan du se, hvordan de to er forbundet til skattelyet Jersey: